FI Euroopan unionin virallinen lehti CE 78/379

(2004/C 78 E/0401)

KIRJALLINEN KYSYMYS P-1653/03

esittäjä(t): Joost Lagendijk (Verts/ALE) komissiolle

(13. toukokuuta 2003)

Aihe: Euroopan siviilirauhanturvajoukot — tämänhetkinen tilanne — konfliktien ehkäisemisen sisällyttäminen EU:n ulkopolitiikkaan

Euroopan parlamentti on esittänyt useaan otteeseen Euroopan siviilirauhanturvajoukkojen perustamista. Tähän mennessä EU:n muut toimielimet eivät ole reagoineet parlamentin esityksiin. Mihin toimiin komissio aikoo ryhtyä vastatakseen Kreikan puheenjohtajavaltion esitykseen kehittää EU:n konfliktien ehkäisemistä ja edistää Euroopan siviilirauhanturvajoukkojen perustamista? Miten komissio on edistynyt siviilikriisinhallintaan keskittyvien koulutuslaitosten verkoston perustamisessa? Mitä mahdollisuuksia komissio näkee siinä, että kyseisestä verkostosta ryhdyttäisiin kehittämään Euroopan siviilirauhanturva-joukkoja? Koska kansallisilla ministeriöillä ja laitoksilla on kullakin oma toimenpideaikataulunsa, mihin toimiin komissio aikoo ryhtyä yhdenmukaistaakseen kyseiset aikataulut tai ainakin edistääkseen niiden yhteensopivuutta? Olisiko komissio valmis hallinnoimaan EU:n kriisinhallintaoperaatioiden toimenpide-aikataulua yhteisössä? Mikä olisi kansalaisjärjestöjen ja niiden asiantuntijoiden osuus aikataulujen laatimisessa?

Missä määrin komissio on vienyt eteenpäin kansallisten parlamenttien tekemiä ehdotuksia konfliktien arvioimisesta EU:n ulkopolitiikan eri osa-alueilla? Mitä tuloksia on saavutettu ulkomaankaupan, maatalouspolitiikan ja ympäristöpolitiikan aloilla? Onko komissio saavuttanut tavoitteensa sisällyttää konfliktien ehkäisemisen EU:n kehitysyhteistyöpolitiikkaan, ja onko komissio pystynyt soveltamaan siinä Cotonoun sopimuksen 11 artiklaa? Kuinka paljon Euroopan kehitysrahastosta on varattu konfliktien ehkäisemiseen? Onko komissio pystynyt sisällyttämään konfliktinhallinnan aikaisempaa paremmin sen elintarviketurvaa, elintarvikeapua, infrastruktuuria, vesihuoltoa ja alakohtaisia tukiohjelmia edistäviin politiikkoihin? Mikäli on, millä tavoin? Mikäli ei ole, mistä syistä?

Chris Pattenin komission puolesta antama vastaus

(13. kesäkuuta 2003)

Euroopan siviilirauhanturvajoukot

Yhteisön henkilöstövoimavarojen parantaminen konfliktitilanteisiin tai mahdollisiin konfliktitilanteisiin reagoimiseksi on yhä yksi keskeisistä tavoitteista uskottavan ja tehokkaan toiminnallisen valmiuden luomiseksi unionin ulkopolitiikka tukemaan. On selvästikin tarpeellista saada lyhyellä varoitusajalla kokoon henkilöstöä, jolla on kokemusta ja koulutusta ja joka siten sopii hoitamaan unionin siviilikriisinhallinta-koneistoa ja yhteisön avustusohjelmia. Niitä pyydetään entistä useammin puuttumaan kriisitilanteisiin ja konfliktien jälkeisten tilanteiden selvittämiseen. Komission lähestymistapa kaikkiin tähän kysymykseen liittyviin seikkoihin on kerrottu liitteessä 1, joka lähetetään suoraan kysymyksen esittäneelle parlamentin jäsenelle sekä parlamentin sihteeristölle.

Konfliktien ehkäisemisen sisällyttäminen osaksi kaikkia yhteistyöohjelmia

Komissio on parlamentin kanssa samaa mieltä siitä, että konflikteille herkkää lähestymistapaa tarvitaan kaikissa ulkoisissa avustusohjelmissa ja itse asiassa muillakin aloilla, kuten talous-, maatalous-, kauppa- ja ympäristöpolitiikoissa ja diplomaattisessa toiminnassa. Rahoitusta tarvitaan vastaavasti yksittäisiin toimiin, joiden tavoitteena on konfliktitilanteiden estäminen tai lieventäminen. Komissio toteuttaa jatkossakin tätä strategiaa, joka määriteltiin ensimmäisen kerran komission huhtikuussa 2001 antamassa tiedonannossa (1). Tiivistelmä edistymisestä on liitteessä 2, joka lähetetään suoraan kysymyksen esittäneelle parlamentin jäsenelle sekä parlamentin sihteeristölle.

(1) Komission tiedonanto konfliktien ehkäisemisestä, Bryssel 11.4.2001, KOM(2001)211 lopullinen.